ກອງປະຊຸມສຸດຍອດ ຂອງກຸ່ມຈີ 20 ຫັນຄວາມສົນໃຈ ໄປໃສ່ເສດຖະກິດໂລກ
ກອງປະຊຸມ ຂອງກຸ່ມຈີ 20 ຫັນຄວາມສົນໃຈ ໄປສູ່ເສດຖະກິດໂລກ ທ່າມກາງຄວາມສັນສົນວຸ້ນວາຍ ໃນປະເທດກຣີສ
ພວກຜູ້ນຳຂອງໂລກຢູ່ທີ່ກອງປະຊຸມສຸດຍອດທາງດ້ານເສດຖະກິດມື້ທີ 2 ຊຶ່ງເປັນມື້ສຸດທ້າຍ ຂອງກຸ່ມຈີ 20 ຢູ່ທີ່ປະເທດຝຣັ່ງ ມີແຜນການທີ່ຈະເພັ່ງເລັງໃສ່ ການສ້າງຄວາມທຸ່ນທ່ຽງໃຫ້ ແກ່ເສດຖະກິດໂລກ ລຸນຫຼັງນຶ່ງມື້ຊຶ່ງສ່ວນໃຫຍ່ແລ້ວແມ່ນຄອບງຳໂດຍການຖົກຖຽງກ່ຽວກັບ ການເມືອງພາຍໃນຂອງກຣີສທີ່ຂົ່ມຂູ່ວ່າ ຈະຜັກດັນໃຫ້ເຂດໃຊ້ເງິນຢູໂຣກ້າວເຂົ້າສູ່ໄພພິບັດ ທາງດ້ານເສດຖະກິດ ເປັນທີ່ຄາດກັນວ່າ ໃນວັນສຸກມື້ນີ້ ພວກຜູ້ນຳຂອງປະເທດ ທີ່ມີເສດຖະກິດທີ່ໃຫຍ່ທີ່ສຸດໃນ ໂລກຈະພິຈາລະນາເພື່ອເພີ່ມການອຸບປະໂພກບໍລິໂພກພາຍໃນປະເທດແລະເພີ່ມຊັບພະຍາ ກອນ ໃຫ້ແກ່ອົງການກອງທຶນສາກົນ IMF ຊຶ່ງທັງສອງບາດກ້າວນີ້ ແມ່ນໝາຍຄວາມວ່າ ເພື່ອຜ່ອນເບົາຜົນກະທົບຂອງວິກິດການໜີ້ສິນໃນຢູໂຣບຕໍ່ເສດຖະກິດຂອງໂລກ ເປັນທີ່ຄາດກັນວ່າກອງປະຊຸມສຸດຍອດໃນຄັ້ງນີ້ຈະແມ່ນເພັ່ງເລັງໃສ່ເພື່ອສ້າງຄວາມສະຫງົບ ໃຫ້ແກ່ຕະຫຼາດໂລກ ແລະຈັດຕັ້ງປະຕິບັດລະບຽບການທາງດ້ານການເງິນ ທີ່ເຂັ້ມງວດກວ່າ ເກົ່າ ແຕ່ການເຈລະຈາຫາລືໃນມື້ວານນີ້ສ່ວນໃຫຍ່ແລ້ວໄດ້ເປັນເງົາບົດບັງໂດຍຄວາມລັງເລ ໃຈຂອງກຣີສ ທີ່ຈະປະຕິບັດຕາມເງື່ອນໄຂຕ່າງໆຂອງແຜນການຊ່ອຍກອບກູ້ທາງດ້ານການ ເງິນທີ່ໄດ້ມີການຕົກລົງຮັບເອົາໃນອາທິດແລ້ວໂດຍສະຫະພາບຢູໂຣບນັ້ນ ໃນຕອນແລງຂອງວັນພະຫັດວານນີ້ ປະທານາທິບໍດີຝຣັ່ງ ທ່ານ Nicolas Sarkozy ໄດ້ ຮຽກຮ້ອງອີກເທື່ອນຶ່ງ ໃຫ້ກຣີສຮັບເອົາຂໍ້ຕົກລົງດັ່ງກ່າວ ທີ່ບັງຄັບໃຫ້ກຣີສ ຕ້ອງໄດ້ຕັດງົບ ປະມານຊຶ່ງສ່ວນໃຫຍ່ແລ້ວ ແມ່ນບໍ່ໄດ້ຮັບຄວາມນິຍົມຈາກປະຊາຊົນທີ່ມີສິດປ່ອນບັດເລືອກ ຕັ້ງຊາວກຣີສ ໃນຕົ້ນອາທິດນີ້ນາຍົກລັດຖະມົນຕີກຣີສ ທ່ານ George Papandreou ໄດ້ເຮັດໃຫ້ຕະ ຫຼາດການເງິນຂອງໂລກ ເກີດຄວາມຕື່ນຕົກໃຈ ໂດຍປະກາດວ່າ ຈະມີການລົງປະຊາມະຕິ ກ່ຽວກັບແຜນການຊ່ອຍກອບກູ້ເສດຖະກິດ ແຕ່ໃນມື້ວັນພະຫັດວານນີ້ທ່ານ Papandreou ໄດ້ຍົກເລີກການລົງປະຊາມະຕິຫຼັງຈາກ ບັນດາພັກຝ່າຍຄ້ານຂອງກຣີສ ໄດ້ຕົກລົງ ທີ່ຈະໃຫ້ການສະໜັບສະໜຸນ ຕໍ່ແຜນການໃຫ້ ຄວາມຊ່ອຍເຫຼືອດັ່ງກ່າວ